CELEX: 32020D1143
Language: lv
Date: 2020-07-28 00:00:00
Title: Eiropas Centrālās bankas Lēmums (ES) 2020/1143 (2020. gada 28. jūlijs), ar ko groza Lēmumu (ES) 2020/440 par pandēmijas ārkārtas aktīvu iegādes pagaidu programmu (ECB/2020/36)

31.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 248/24
               
            
         EIROPAS CENTRĀLĀS BANKAS LĒMUMS (ES) 2020/1143
         (2020. gada 28. jūlijs),
         ar ko groza Lēmumu (ES) 2020/440 par pandēmijas ārkārtas aktīvu iegādes pagaidu programmu (ECB/2020/36)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 12.1. panta otro daļu saistībā ar 3.1. panta pirmo ievilkumu un 18.1. pantu,
         tā kā:
         
                     (1)
                  
                  
                     Ņemot vērā ārkārtējos ekonomiskos un finansiālos apstākļus, kas saistīti ar koronavīrusa izraisītās slimības (Covid-19) izplatīšanos, ECB Padome izveidoja jaunu pandēmijas ārkārtas aktīvu iegādes pagaidu programmu (PĀAIP), kuru regulē Eiropas Centrālās bankas Lēmums (ES) 2020/440 (ECB/2020/17) (1). PĀAIP attiecas uz visām aktīvu kategorijām, kuras ir atbilstošas saskaņā ar Eiropas Centrālās bankas paplašināto aktīvu iegādes programmu (AIP), kas ietver otrreizējo tirgu valsts sektora aktīvu iegādes programmu, nodrošināto obligāciju iegādes trešo programmu, ar aktīviem nodrošinātu vērtspapīru iegādes programmu un uzņēmumu sektora aktīvu iegādes programmu.
                  
               
                     (2)
                  
                  
                     Atbilstoši savam uzdevumam nodrošināt cenu stabilitāti ECB Padome 2020. gada 4. jūnijā nolēma pārskatīt noteiktus PĀAIP raksturlielumus. Šīs pārskatīšanas mērķis ir nodrošināt pietiekamu stimulējošās monetārās politikas pasākumu apjomu un raitu monetārās politikas transmisiju laika, aktīvu grupu un jurisdikciju dalījumā, tādējādi palīdzot kompensēt ārkārtēji straujo gaidāmās inflācijas tendences pasliktināšanos pandēmijas ietekmē.
                  
               
                     (3)
                  
                  
                     ECB Padome nolēma palielināt PĀAIP atsevišķo kopējo apjomu par 600 mljrd. euro (līdz 1 350 mljrd. euro). Reaģējot uz pandēmijas izraisīto lejupvērsto inflācijas korekciju iespēju aplēšu periodā, PĀAIP paplašināšana nodrošinās vēl vairāk stimulējošu vispārējo monetārās politikas nostāju, labvēlīgi ietekmējot finansēšanas nosacījumus reālajā tautsaimniecībā, īpaši uzņēmumiem un mājsaimniecībām. Iegādes arī turpmāk tiks veiktas elastīgi laika, aktīvu grupu un jurisdikciju dalījumā. Tas ļaus efektīvi novērst riskus, kas apdraud raitu monetārās politikas transmisiju.
                  
               
                     (4)
                  
                  
                     Turklāt ECB Padome nolēma pagarināt PĀAIP ietvaros veikto neto iegāžu periodu vismaz līdz 2021. gada jūnija beigām vai, ja nepieciešams, ilgāk un jebkurā gadījumā līdz brīdim, kad ECB Padome uzskatīs, ka koronavīrusa kritiskais posms ir beidzies. Obligātā iegāžu perioda pagarināšana saskaņo neto iegāžu posmu un sagaidāmo laiku, uz kuru noteikti stingrākie ar Covid-19 saistītie ierobežojumi normālai ekonomiskajai aktivitātei un saglabājas atbilstoši zems inflācijas spiediens.
                  
               
                     (5)
                  
                  
                     Lai izvairītos no finanšu nosacījumu nepamatotas pasliktināšanās laikā, kurā, visticamāk, nebūs beigusies pandēmijas šoka seku novēršana, ECB Padome nolēma, ka PĀAIP ietvaros iegādāto vērtspapīru, kuriem pienācis dzēšanas termiņš, pamatsummas maksājumi tiks atkārtoti ieguldīti vismaz līdz 2022. gada beigām un ka jebkurā gadījumā PĀAIP portfelis turpmāk tiks pārvaldīts tā, lai izvairītos no atbilstošas monetārās politikas nostājas traucējumiem.
                  
               
                     (6)
                  
                  
                     Tādēļ attiecīgi jāgroza Lēmums (ES) 2020/440 (ECB/2020/17),
                  
               IR PIEŅĒMUSI ŠO LĒMUMU.
         
            1. pants
            Grozījumi Lēmumā (ES) 2020/440 (ECB/2020/17)
            Lēmumu (ES) 2020/440 (ECB/2020/17) groza šādi:
            
                        1)
                     
                     
                        ar šādu punktu aizstāj 1. panta 1. punktu:
                        
                           “1.   Eurosistēma izveido pandēmijas ārkārtas aktīvu iegādes pagaidu programmu (“PĀAIP”), kas ir atsevišķa iegāžu programma. PĀAIP kopējais apjoms ir 1 350 mljrd. euro. PĀAIP ietvaros iegādāto vērtspapīru, kuriem pienācis dzēšanas termiņš, pamatsummas maksājumus atkārtoti iegulda vismaz līdz 2022. gada beigām, iegādājoties atbilstošus tirgojamus parāda vērtspapīrus. Jebkurā gadījumā PĀAIP portfeli turpmāk pārvalda tā, lai izvairītos no atbilstošas monetārās politikas nostājas traucējumiem.”;
                        
                     
                  
                        2)
                     
                     
                        ar šādu punktu aizstāj 5. panta 3. punktu:
                        
                           “3.   ECB Padome deleģē ECB Valdei tiesības noteikt atbilstošu PĀAIP ikmēneša iegāžu tempu un sastāvu, nepārsniedzot 1 350 mljrd. euro kopējo apjomu. Jo īpaši PĀAIP ietvaros var koriģēt iegāžu sadali, ļaujot mainīt iegāžu plūsmu sadalījumu attiecībā uz to laiku, aktīvu grupām un jurisdikcijām.”
                        
                     
                  
         
            2. pants
            Nobeiguma noteikums
            Šis lēmums stājas spēkā ceturtajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2020. gada 28. jūlijā
            
               
                  ECB prezidente
               
               Christine LAGARDE
            
         
         
            (1)  Eiropas Centrālās bankas Lēmums (ES) 2020/440 (2020. gada 24. marts) par pandēmijas ārkārtas aktīvu iegādes pagaidu programmu (ECB/2020/17) (OV L 91, 25.3.2020., 1. lpp.).